stanford-oval/wikipedia huggingface dataset:
התהלוכה החשמלית של הרחוב הראשי

התהלוכה החשמלית של הרחוב הראשי (באנגלית: Main Street Electrical Parade) - תהלוכה שנוצרה על ידי בוב ג'אני עבור פארק השעשועים של חברת וולט דיסני - דיסנילנד. התהלוכה עברה בפארק מדי לילה בחודשי הקיץ, בין השנים 1972–1996. במסגרת התהלוכה עברו ברחוב הראשי של ארצות הברית כלי רכב מוארים שתאורתם מושפעת מהמוזיקה המושמעת.
תהלוכה זהה עברה גם בממלכת הקסם שבדיסניוורלד בין השנים 1974–1991. בשנת 1991 הוחלפה התהלוכה שבממלכת הקסם בתהלוכה הנקראת "ספקטרומג'יק".
בין השנים 1999–2001 עברה התהלוכה המקורית של דיסנילנד בממלכת הקסם, ובשנת 2001 שבה לדיסנילנד למספר חודשים.
ביורודיסני שבפריז, עברה התהלוכה בחודשי הקיץ בין השנים 1992–2003. ב-2003 הוחלפה בפאנטילוז'ון, שעברה קודם לכן בדיסנילנד שבטוקיו.
התהלוכה הייתה כה פופולרית, שהמנורות שהורדו מכלי הרכב שלה נמכרו לאספנים.
בפארק ההרפתקה הקליפורנית של דיסני, החל משנת 2001 עוברת התהלוכה המקורית בשם "התהלוכה החשמלית של דיסני" (מאחר שבפארק אין את הרחוב הראשי של ארצות הברית).
הפסקול של התהלוכה מורכב משיר הנושא הקרוי "הודאון בארוק" (Baroque Hoedown) מאת אומני המוזיקה האלקטרונית פרי וקינגסלי.
מקורות התהלוכה

לתהלוכה קדמה המיצג - "מיצג המים החשמלי" שנערך בלגונת שבעת הימים בפתח ממלכת הקסם שבדיסניוורלד. המיצג החל להופיע ב-26 באוקטובר 1971 והוא מוצג עד היום, מידי ערב, לאחר תום מופע הזיקוקים שבממלכת הקסם.
נתוני התהלוכה

פתיחה:
דיסנילנד: 17 ביוני 1972
ממלכת הקסם:
11 ביוני 1977
28 במאי 1999
דיסנילנד טוקיו:
9 במרץ 1985
יוני 2001 (בשם: התהלוכה החשמלית של דיסנילנד טוקיו: אורות חלום)
דיסנילנד פאריז: 12 באפריל 1992
ההרפתקה הקליפורנית של דיסני: 3 ביולי 2001 (בשם: התהלוכה החשמלית של דיסני)
סגירה:
דיסנילנד: 25 בנובמבר 1996
ממלכת הקסם:
14 בספטמבר 1991
1 באפריל 2001
דיסנילנד טוקיו: 21 ביוני 1995
דיסנילנד פאריז: 23 במרץ 2003
תהלוכה מחליפה (בסגנון דומה):
דיסנילנד: אורות הקסם (23 במאי 1997 - 8 בספטמבר 1997)
ממלכת הקסם: ספקטרומג'יק (1 באוקטובר 1991 - 1999; 2001 - היום)
דיסנילנד טוקיו: פאנטילוז'ון (21 ביולי 1995 - יוני 2001)
דיסנילנד פאריז: פאנטילוז'ון (יוני 2003 - היום)
נתוני התהלוכה > מממנים

דיסנילנד
ג'נרל אלקטריק (1996)
פארק ההרפתקאה הקליפורנית של דיסני
סילבניה (החל מ-2006)
ראו גם

מסיבת ליל כל הקדושים של מיקי
הכתרת צ'ארלס השלישי וקמילה

| --- | --- |

המלך צ'ארלס השלישי לבוש בבגדי ההכתרה וחבוש בכתר האימפריה הממלכתי ורעייתו המלכה קמילה חבושה בכתר המלכה מרי, מנופפים לקהל במרפסת ארמון בקינגהאם לאחר טקס הכתרתם
 מידע כללי
 סוג:  הכתרת מלכי בריטניה 
 מדינה:  הממלכה המאוחדת 
 מיקום:  מנזר וסטמינסטר 
 קואורדינטות:  51°29′58″N 0°07′39″W﻿ / ﻿51.4994°N 0.127367°W﻿ / 51.4994; -0.127367
 משתתפים:  צ'ארלס השלישי, מלך הממלכה המאוחדת, קמילה, מלכת הממלכה המאוחדת 
 תאריך:  6 במאי 2023 
 he
 coronation.gov.uk
 
טקס הכתרת צ'ארלס השלישי ואשתו, קמילה, למלך ולמלכה הרעיה של הממלכה המאוחדת ושאר ממלכות חבר העמים נערך ב-6 במאי 2023 במנזר וסטמינסטר שבלונדון. זהו טקס ההכתרה העשירי בהיסטוריה של הממלכה המאוחדת, מאז הקמתה בשנת 1707 וטקס ההכתרה ה-40 להתקיים במנזר וסטמינסטר מאז הכתרתו של ויליאם הכובש ב-1066.
בטקס הוכתר צ'ארלס השלישי למלך, אך לא מדובר בתנאי לכהונתו כמלך, שכן זו החלה באופן מיידי ב-8 בספטמבר 2022 עם מותה של אימו, המלכה אליזבת השנייה, בהיותו הראשון בסדר הירושה לכתר הבריטי. אשתו של צ'ארלס, קמילה, הוכתרה בטקס, כמלכה רעיה. כשצ'ארלס נישא לקמילה ב-2005, הוכרז שקמילה לא עתידה לקבל את התואר. צ'ארלס לעומת זאת, ביקש לתת לקמילה את התואר, כדי שתוכתר לצידו. עם עליית הפופולריות של קמילה, הצהירה המלכה אליזבת השנייה על רצונה כי קמילה תקבל את התואר מלכה לאחר מותה.
רקע

צ'ארלס השלישי עלה לכס הממלכה המאוחדת בגיל 73 עם מות אמו, המלכה אליזבת השנייה, ב-8 בספטמבר 2022 כשהיא בת 96. הוא הוכרז כמלך על ידי מועצת העלייה יומיים לאחר מכן, ב-10 בספטמבר. עוד בהיותו נסיך ויילס, נבנו תוכניות ראשוניות לטקס ההכתרה העתידי תחת שם הקוד מבצע כדור הזהב. דו"ח שפורסם ב-2018 על ידי יחידת החוקה של אוניברסיטת לונדון הכיל בתוכו הצעות לחידוש הטקס והתאמתו לעידן המודרני.
תכנון הטקס > תכנון

על תכנון הטקס הופקד אדוארד פיצאלן-הווארד, דוכס נורפוק ה-18 (אנ'), מתוקף כהונתו בתפקיד מרשל רוזן (אנ'), ולצדו ועדת הכתרה מיוחדת שהוקמה לצורך זה. באוקטובר 2022 הוכרז על התאריך שנקבע לטקס: שבת ה-6 במאי 2023. יום מנוחה נוסף נקבע ב-8 במאי, על מנת להאריך את סוף השבוע ולאפשר קיומם של אירועי חגיגה ברחבי המדינות. ואכן, אירועים כאלו נקבעו הן על-ידי המוסדות הממלכתיים בבריטניה והן על-ידי אנשים פרטיים.
בהיותו אירוע ממלכתי רשמי, תישא ממשלת בריטניה בעלויות הטקס, והיא זו שקבעה את רשימת המוזמנים שכוללת כ-2,000 איש ובהם משפחת המלוכה עצמה, שרי הממשלה, נציגים מטעם בתי הפרלמנט, נציגים מטעם ממשלות חבר העמים, בני מלוכה זרים וראשי מדינות מרחבי העולם.
הוגו ברננד (אנ'), שהיה הצלם הרשמי בחתונתם של המלך והמלכה בשנת 2005, נבחר לשמש בתפקיד גם בטקס ההכתרה.
באפריל 2023 נחשפה ההזמנה הרשמית לטקס שנשלחה למוזמנים. פורסמה גם תמונה רשמית חדשה של הזוג המלכותי, שצולמה לרגל האירוע על-ידי הוגו ברננד. ההזמנה עוצבה על-ידי אנדרו ג'יימיסון, אמן הרלדיקה וקליגרף, והיא כוללת את הסמלים של בני הזוג ומוטיבים טבעיים ובהם הפרחים הסמליים של בריטניה וחיות בר.
תכנון הטקס > סמליל

הסמליל הרשמי של אירוע ההכתרה עוצב על-ידי סר ג'ונתן אייב. הוא כולל בתוכו את כתר אדוארד הקדוש ואת הצמחים הלאומיים המסמלים כל אחד חלק אחר בממלכה: הוורד האנגלי, הדרדר הסקוטי, הנרקיס הוולשי והתלתן האירי. הוא צבוע אדום, כחול ולבן - כצבעי היוניון ג'ק.
תכנון הטקס > שירה וזימרה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
מהלך הטקס

בפסקה זו אין מקורות ביבליוגרפיים כלל, לא ברור על מה מסתמך הכתוב בה וייתכן שמדובר במחקר מקורי. 
אנא שקלו לשפר את אמינות הפסקה באמצעות הבאת מקורות לדברים ושילובם בגוף הפסקה בצורת קישורים חיצוניים והערות שוליים.
מהלך הטקס > תהלוכת ההגעה למנזר

בבוקר יום ההכתרה יצאו המלך והמלכה מארמון בקינגהאם לעבר מנזר וסטמינסטר, ונסעו בכרכרת יובל היהלום (אנ') שהונהגה בשישה סוסים, במה שמכונה "תהלוכת המלך". ליוו אותם הגדוד הרכוב של פרשי המלך והמשטרה הרכובה המלכותית של קנדה. הזוג נסע דרך המאל אל עבר וייטהול, משם אל עבר רחוב הפרלמנט עד לפתח המערבי של המנזר.
מהלך הטקס > התהלוכה במנזר

ראשונים נכנסו למנזר נציגי הקהילות הדתיות בממלכה: היהודית, המוסלמית, הסיקית, הבודהיסטית, ההינדית, הג'יינית, הבהאית והזורואסטרית. אחריהם הגיעו נציגי הכנסייה האנגליקנית וכנסיות אחרות בממלכה וברחבי חבר העמים, דגלי מדינותיהם נישאו על-ידי נציגים מכל מדינה, בליווי המושלים הכלליים וראשי הממשלות. המלך והמלכה נכנסו למנזר בשעה 11 בבוקר בתהלוכה נפרדת, מלווים על-ידי אצילים נבחרים ובהם הדוכס מנורפוק. המקהלה שרה את מזמור קכ"ב בתהילים (שמחתי באומרים לי בית ה' נלך) בלחן חדש של המלחין הוברט פארי, וקהל תלמידים מווסטמינסטר קרא: "Vivat Rex Carolus" ו-"Vivat Regina Camilla" (יחי המלך צ'ארלס, תחי המלכה קמילה).
המלך לווה בידי ארבעה נושאי גלימה ובהם הנסיך ג'ורג' מווילס, המלכה לוותה גם היא בארבעה נושאי גלימה, בני משפחתה הצעירים, יחד עם שתי גבירות ובהן אחותה. המלך צ'ארלס עטה את הגלימה הממלכתית של סבו, ג'ורג' השישי. המלכה קמילה עטתה את הגלימה הממלכתית של חמותה, אליזבת השנייה.
מהלך הטקס > תכשיטי הכתר

בראש תהלוכת תכשיטי הכתר נישא צלב ויילס, שהוענק למלך החדש על-ידי האפיפיור פרנציסקוס, ובתוכו הוטמעו שתי פיסות מן הצלב האמיתי. לאחריו נישאו תכשיטי הכתר ששימשו בטקס ובהם שרביט אדוארד הקדוש, שרביט היושר והרחמים, חרב הרחמים, גלובוס הריבון, כתר המלכה מרי וכתר אדוארד הקדוש.
מהלך הטקס > הכרה, שבועה ומשיחת המלך > הכרה

הטקס כולו נוהל על-ידי ג'סטין ולבי, הארכיבישוף מקנטרברי. בתחילתו התפללו המלך והמלכה תפילה חרישית ולאחריה ישבו על כיסאות המעמד (הראשונים מתוך שלושה כיסאות בהם ייעשה שימוש). עבור הטקס חודשו הכיסאות שנוצרו עבור הוריו של צ'ארלס, בניגוד לנוהג של בניית כיסאות חדשים, מטעמי חיסכון.
ראשית, פנה המלך לכל אחת מרוחות השמיים, וארבעה אישים (בהם הארכיבישוף מקנטרברי) קראו: ”אדונים, אני מציג בפניכם את המלך צ'ארלס, מלככם הבלתי מעורער: אי לכך שכולכם באתם היום לתת מחווה ושירות, האם אתם מוכנים לעשות זאת?” הקהל ענה: ”אל, נצור המלך צ'ארלס!” לאחר מכן, ראש האספה הכללית של הכנסייה הסקוטית הציג בפני המלך את ספר התנ"ך.
מהלך הטקס > הכרה, שבועה ומשיחת המלך > שבועה

הארכיבישוף ניהל את שבועת ההכתרה, שבה התחייב המלך למשול בכל אחת ממדינותיו בהתאם לחוקיה ולמנהגיה, לקיים את החוק בצדק וברחמים, לקיים את הדת הפרוטסטנטית בבריטניה, להגן על הכנסייה האנגליקנית ולשמור עליה ועל הבישופים ואנשי הכמורה, ויסיים באומרו:”את הדברים אשר הבטחתי כאן קודם לכן, אקים ואקיים. כה יעזור לי האל”. ראש הממשלה ואצילים נבחרים הקריאו לאחר מכן פסוקים מן הביביליה, והושרו מזמורים שהולחנו במיוחד לרגל האירוע. דרשה של הארכיבישוף נעלה את חלק השבועה, ולאחריה הושר המזמור "בוא, רוח בורא".
מהלך הטקס > הכרה, שבועה ומשיחת המלך > משיחה

גלימת המלך הוסרה ממנו, והוא עבר לשבת בכיסא אדוארד הקדוש, כאשר בתוכו אבן סקון שהובאה מסקוטלנד. הכיסא עבר הליך של שיקום ושימור לקראת הטקס. לצלילי המזמור המפורסם "צדוק הכהן" הוקם סביב הכיסא מסך מיוחד שתפקידו להסתיר את החלק המקודש ביותר בטקס (וזאת בניגוד לנוהג ההיסטורי לפיו מוקמת חופת אריג זהב שמוחזקת על-ידי ארבעה אבירי מסדר הבירית). שמן המשחה לטקס נוצר במיוחד בירושלים מעצי זית מקומיים במרץ 2023. הארכיבישוף מקנטרברי יצק מן האמפולה העתיקה את שמן המשחה אל תוך הכף הייעודית (שהיא תכשיט הכתר העתיק ביותר, ששרד את תקופת מלחמת האזרחים שכילתה את הרוב המוחלט של תכשיטי הכתר) וטבל בה את אצבעותיו ומשח את המלך שלוש פעמים: על מצחו, על חזהו ועל כף ידו הימנית; בכל פעם עבר עם אצבעו ויצר צלב באומרו: ”הנה ראשך נמשח בשמן הקודש, הנה חזך נמשח בשמן הקודש, הנה ידך נמשחת בשמן הקודש. כשם שמלכים, כוהנים ונביאים נמשחו. וכשם שנמשח שלמה למלך על ידי צדוק הכהן ונתן הנביא, כך יהי רצון שתימשח, תבורך ותקודש למלך על העמים, אשר ה' אלוהיך נתן לך לשלוט ולמשול בהם; בשם האב ובשם הבן, ובשם רוח הקודש. אמן.”
מהלך הטקס > הכתרה והושבה על הכס

כתר האימפריה הממלכתי - 1937
כתר המלכה מרי - נוצר בשנת 1911
המלך קיבל לידיו דורבנות זהב, שהוחזרו לאחר מכן אל המזבח. לאחר מכן קיבל לידיו את חרב המדינה. תפילה מיוחדת נאמרה על-ידי הארכיבישוף מקנטרברי ולאחריה הוחזרה החרב אל המזבח. זוג צמידי זהב הוצגו בפני המלך, והוא הולבש בגדי כמורה עשויים אריג זהב. לאחר מכן נמסר לידיו גלובוס הריבון שהוחזר אחרי כן אף הוא אל המזבח. המלך עטה כפפה לבנה על יד ימינו, טבעת הריבון הוצגה בפניו, שרביט אדוארד הקדוש ושרביט היושר והרחמים נמסרו לידיו. לאחר מכן הונח על ראשו כתר אדוארד הקדוש בידי הארכיבישוף, והקהל קרא: "אל, נצור המלך". ברגע ההכתרה נורו 21 מטחי כבוד מתותחים ברחבי הממלכה, ו-62 מטחים במצודת לונדון.
המלך בורך על-ידי ראשי הכנסיות השונות בממלכה ועבר בליווי החשמן של וסטמינסטר והארכיבישוף מקנטרברי אל עבר כס המלכות. הארכיבישוף כרע ברך בפניו והצהיר נאמנות, ולאחריו עשה זאת יורש העצר ויליאם הנסיך מווילס. הארכיבישוף הזמין את מי שמעוניין לעשות כן, להצהיר אמונים למלך, בפעם הראשונה בהיסטוריית הטקס.
מהלך הטקס > הכתרת המלכה

לאחר הכתרת המלך, הוכתרה המלכה קמילה בטקס קצר יותר. המלכה נמשחה בשמן אך בלא שהיה מסביבה מסך או חופה. טבעת מיוחדת נענדה על אצבעה וכתר המלכה מרי הונח על ראשה. זו הייתה הפעם הראשונה מאז 1727 שבה המלכה הרעיה מוכתרת בכתר שלא נוצר במיוחד עבורה. לאחר ההכתרה קיבלה המלכה לידיה שני שרביטים ואזי הובלה אל כס המלכות שלה, שהוצב ליד כס בעלה, אך נמוך שתי מדרגות ממנו.
מהלך הטקס > סיום הטקס

בסיום הטקס התקיימה סעודת האדון, ובה הוגשו למלך ולמלכה לחם הקודש ויין הקודש. הוקראה תפילת האדון והושרו מזמורים ובהם "טה דאום", המלך עטה את גלימת המדינה שלו, שנוצרה במיוחד עבורו, והמלכה עטתה גלימה חדשה גם היא. הזוג צעד בתהלוכה אל היציאה מן המנזר לצלילי "אל, נצור המלך" ובורך על-ידי נציגי הדתות השונות בממלכה.
הזוג המלכותי עלה על כרכרת הזהב הממלכתית וכך החלה תהלוכת החזרה לארמון בקינגהאם, שהייתה מרובת משתתפים ומפוארת יותר מן התהלוכה אל המנזר. בחזרתו של המלך אל הארמון סקר מסדר הצדעה של הכוחות המזוינים בממלכתו ועלה מאוחר יותר אל המרפסת המפורסמת יחד עם משפחתו המורחבת, משם הודו לקהל. ובסופו של הטקס נערך מטס של הצבא הבריטי, וחיל האוויר המלכותי.
תקציב

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
הפגנות והתנגדות

הטקס לווה בהפגנות רבות וחסרות תקדים ברחבי הממלכה המאוחדת, כאשר לכל אורכו של הטקס ניתן היה לשמוע קריאות מחאה. על-מנת למנוע הפרעה לטקס, חסמה משטרת לונדון רחובות מרכזיים לתנועה, ואף ביצעה מעצר מניעתי של ראשי תנועת הרפובליקה והחרימה שלטי מחאה במעוד מועד, מעצר שהביא לתביעה כנגד המשטרה. לקראת ההכתרה, התנועה אף פרסמה את הערכתה לפיה עלותו של הטקס מסתכמת ב-250 מיליון פאונד, ולא ניתן להצביע על עלייה בהכנסות מתיירות בעקבותיו.
ראו גם

הכתרת מלכי בריטניה
טקס ההכתרה של אליזבת השנייה
הערות שוליים

↑  Caroline Davies, King Charles III’s coronation to take place on 6 May 2023, הגרדיאן, ‏11 באוקטובר 2022
↑  חיים איסרוביץ, ג'וש ארונסון, ‏יש תאריך: נקבע טקס ההכתרה של המלך צ'ארלס השלישי, באתר מעריב אונליין, 11 באוקטובר 2022
↑  Mahler, Kevin (14 בפברואר 2022). "Ghosts? Here's the true tale of things that go bump in the night". The Times. נבדק ב-9 בספטמבר 2022. the codename for the coronation planning: 'Operation Golden Orb' {{cite news}}:  (עזרה)
↑  Morris, Robert (במאי 2018). "Inaugurating a New Reign: Planning for Accession and Coronation" (PDF). www.ucl.ac.uk. University of London. נבדק ב-10 בספטמבר 2022. {{cite web}}:  (עזרה)
↑  Coronation Weekend plans announced, ‏21 בינואר 2023
↑  Hope Coke, Former Tatler photographer Hugo Burnand crowned as King Charles III’s coronation photographer, Tatler, ‏13 בפברואר 2023
↑  Sean Coughlan, Coronation invitations issued by King Charles and 'Queen Camilla', BBC, ‏5 באפריל 2023
↑   עידן חדש בבריטניה: צ'רלס השלישי הוכתר למלך, באתר הארץ, 6 במאי 2023
↑  King's Coronation: Were police too tough dealing with protesters?, נבדק ב-2023-11-13
↑  Anti-monarchy demonstrators protest coronation of King Charles III, נבדק ב-2023-11-13
↑  King's Coronation: Watch the moment a woman confronts anti-monarchy protesters, נבדק ב-2023-11-13
↑  Rawlinson, Kevin (2023-05-05). "Activists to protest at coronation despite stiffer police powers". The Guardian (באנגלית בריטית). ISSN 0261-3077. נבדק ב-2023-11-13.
↑  Macaskill, Andrew (2023-05-07). "Police arrest 52 including republicans during King Charles' coronation". Reuters (באנגלית). נבדק ב-2023-11-13.
↑  Boffey, Daniel; reporter, Daniel Boffey Chief (2023-09-12). "Anti-monarchy protester suing Met chief over coronation day arrest". The Guardian (באנגלית בריטית). ISSN 0261-3077. נבדק ב-2023-11-13.
↑  Q&A With Britain's Leading Anti-Monarchist, Time, ‏2023-05-04 (באנגלית)
אבן סקון מוצאת מטירת אדינבורו שבסקוטלנד במטרה להביאה ללונדון לכבוד טקס ההכתרה
המלך והמלכה יוצאים מארמון בקינגהאם אל הטקס בכרכרת יובל היהלום.
כתר אדוארד הקדוש, גלובוס הריבון, שרביט הריבון עם צלב, שרביט הריבון עם יונה וטבעת ההכתרה
הארכיבישוף מקנטרברי ג'סטין ולבי מנהל הטקס
כיסא אדוארד הקדוש
המלך והמלכה נוסעים בכרכרת הזהב הממלכתית בדרכם חזרה מן הטקס
המשרד לתמיכה צבאית של צבא ארצות הברית

המשרד לתמיכה צבאית של צבא ארצות הברית (באנגלית: U.S. Army Office of Military Support; ובקיצור: USAOMS), היא יחידת מודיעין מיוחדת למלחמה בטרור של צבא ארצות הברית הכפופה לפיקוד המבצעים המיוחדים המשולבים (JSOC). תפקידה לאסוף מודיעין מבצעי כולל מודיעין אותות ומודיעין אנושי למבצעים מיוחדים של כוח דלתא (SFOD-D), צוות שש של אריות הים (DEVGRU) וה-CIA.
בין השנים 1981–1989 היה שמה הרשמי פעילות התמיכה במודיעין של צבא ארצות הברית (באנגלית: The United States Army Intelligence Support Activity - USAISA), לפני כן כונתה קבוצת פעולות השטח (FOG). היחידה המשיכה לפעול תחת סדרה של שמות קוד שונים משתנים.
| --- | --- |

 "Send Me" (שלח אותי) "Veritas Omnia Vincula Vincit" (האמת מתגברת על כל קושי)
 פרטים
 כינוי:  "כוח משימה כתום", "שועל אפור", "הפעילות" וכינויים נוספים
 מדינה:  ארצות הברית ארצות הברית
 שיוך:  צבא ארצות הברית, פיקוד המבצעים המיוחדים
 סוג:  כוחות מיוחדים איסוף מודיעין צבאי
 בסיס האם:  פורט בלוואר, וירג'יניה
 אירועים ותאריכים
 תקופת הפעילות:  1981–הווה (כ־43 שנים)
 מקים היחידה:  קולונל ג'רי קינג
 פיקוד
 יחידת אם:  פיקוד המבצעים המיוחדים המשולבים
היסטוריה

לצורך תמיכה מודיעינית בפעילות כוח דלתא ב"מבצע טופר העיט" הוקם ב-1980 כוח משימה משותף לזרועות השונות בשם "Field Operation Group". על בסיס כוח זה הוקמה ב-29 בינואר 1981 היחידה בשם "פעילות התמיכה במודיעין של הצבא", שפעלה תחת פיקוד המודיעין והאבטחה של צבא ארצות הברית. ליחידה גויסו מתנדבים לאחר סינון קפדני ומבחנים מהקשים במערכת הצבאית. המשרתים ביחידה מגיעים משלושה מקורות מרכזיים: אנשי הכוחות המיוחדים, אנשי מודיעין אנושי ואנשי מודיעין אותות. היחידה שמה דגש על גיוס מועמדים שמוצאם ממדינות זרות ויכולים להיטמע באוכלוסייה מקומית בארצות היעד, וחלקם אף מחזיקים בדרכונים בעלי תוקף ממדינות מוצאם. בתקופת כהונתו השנייה של דונלד רמספלד כמזכיר ההגנה של ארצות הברית הועברה היחידה לפיקוד המבצעים המיוחדים, והיא מופעלת על ידי פיקוד המבצעים המיוחדים המשולבים.
פעילות היחידה מסווגת ומחלקת ההגנה של ארצות הברית ממעטת לפרסם פרטים עליה ולא מדווחת כלל על עיסוקיה. לאורך השנים זוהתה היחידה בכינויים רבים בהם: "שועל אפור" (Gray Fox), "כוח משימה כתום" (Task Force Orange), "טורן ויקטור" (Torn Victor), "פעילות התמיכה במודיעין של הצבא" (Intelligence Support Activity), "הפעילות" (The Activity), "צבא וירג'יניה (Army of Virginia) ו"סנטרה ספייק" (Centra Spike).
בין הפעולות בהן הייתה מעורבת: המצוד אחר פבלו אסקובר בקולומביה, מלחמות האזרחים באל סלוודור ובהונדורס, פעילות בסוריה, בקרן אפריקה וסומליה, פעילות נגד תוכנית הגרעין האיראנית, פעילות משותפת עם הכורדים, מבצע חירות מתמשכת, מלחמת עיראק.
משימות

משימות היחידה כוללות בין היתר איסוף והערכת מודיעין לאיתור נעדרים בקרב (MIA), איתור מבוקשים, איתור חטופים וחילוץ בני ערובה, אבטחת מנהיגים זרים (בהם נשיא לבנון בשיר ג'ומאייל, משפחת המלוכה הסעודית ונשיא סודאן ג'עפר נומיירי) ותפיסת מערכות כלי נשק זרות. היחידה משתתפת באימון כוחות זרים, ומיועדת לספק מענה מיידי בכל רחבי העולם. אנשיה מאומנים בצניחה טקטית והם מצטרפת למבצעים חשאיים עם כוח דלתא וטייסת E
מפקדים

בין מפקדי היחידה: ג'רי קינג (מפקדה הראשון 1981–1984), הווארד פלויד (1984–1986), ג'ון טוני לקי (1986–1989) קונרד טרואטמן, מייקל נגאטה (2005–2008), בריאן פנטון, ריצ'רד אנגל (2012–2014).
לקריאה נוספת

מייקל סמית' Killer Elite: America’s Most Secret Special Operations Team, ‏St. Martin's Press, ‏2011
שון ניילור, Relentless Strike: The Secret History of Joint Special Operations Command, ‏St. Martin's Press, ‏2015
הערות שוליים

1 2 3  תקציר היסטוריה של היחידה, מסמך בארכיון מערכת הביטחון באוניברסיטת ג'ורג' וושינגטון
↑  ג'פרי ריצ'רדסון, "Truth Conquers All Chains": The U.S. Army Intelligence Support Activity, 1981-1989, הביטאון הבינלאומי למודיעין ומודיעין מסכל, כרך 12, 1999
1 2  Meet the Shadow Warrior Leading the Fight Against the Islamic State, ‏Foreign Policy, ‏1 במאי 2015
↑  שון ניילור, Not a Good Day to Die: The Untold Story of Operation Anaconda, ‏Berkley Books‏, 2005
1 2  Jeffrey Richelson, The U.S. Intelligence Community, Westview Press
1 2 3  Inside U.S. Commandos’ Shadow War Against Iran, דיילי ביסט, 1 בספטמבר 2015
↑  Michael Smith, Killer Elite: The Inside Story of America's Most Secret Special Operations Team, St. Martin's Press, 2007
↑  Tony Lackey inducted into Army Military Intelligence Hall of Fame, סידאל, 25 בספטמבר 212
↑  אנשי מפתח ביחידה, מסמך בארכיון מערכת הביטחון באוניברסיטת ג'ורג' וושינגטון
התו הסגול

סמליל התו הסגול שהודפס על מסמכים בכניסה לבתי עסק
התו הסגול הוא תו תקן במדינת ישראל לאישור הפעלת ענפים שונים, בתקופת מגפת הקורונה בישראל.
על פי הנחיות הממשלה מתאפשרת פתיחת עסקים באמצעות התו הסגול או התו הירוק (רשימת העסקים שניתנים לפתיחה נמצאת במקום אחר בהנחיות). התו הסגול הופעל לראשונה באפריל 2020, ומקבלים אותו מהרשות המקומית בו העסק פועל.
התו הירוק הופעל לראשונה בפברואר 2021, בוטל ב-1 ביוני 2021. והופעל בשנית ב-18 באוגוסט 2021.
הכללים לקבלת תו סגול

הצהרת בריאות ומדידת חום לנכנסים.
סימון מרחק של 2 מטרים בין הלקוחות בקופה.
מחיצה פיזית בין המוכר לקונה.
עבודה במשמרות קבועות.
שמירה על היגיינה וחיטוי באופן תדיר.
הגבלה של מספר הנכנסים לחנות כך שלא יהיו יותר מ-2 לקוחות בו זמנית בחנות או 2 לקוחות לכל קופה רושמת פעילה.
בחנות שגודלה מעל 100 מ"ר יוכלו לשהות 4 אנשים לכל קופה רושמת פעילה.
הכללים עודכנו עם חידוש התו באוגוסט 2021.
השלכות על העסק

בעסק בעל תו סגול, שבו מונה ממונה קורונה, ישמרו כללי היגיינה, וההנחיות הבאות:
איסור התקהלות בפינת הקפה ובמטבחונים, ובמקום זאת אכילה בחדרו של העובד ככל האפשר.
שמירה על מרחק 2 מטר בין אדם לאדם.
בדיקת חום בכניסה.
שיבוץ עובדים באותה קבוצת הסעה ואותה המשמרת, ככל האפשר.
שהייה לפי גודל חדר:
א. בחדר שגודלו עד 20 מ"ר – יוכלו לשהות שני עובדים, או מספר גדול יותר של עובדים אם בין עובד לעובד ישנה מחיצה שתמנע העברת רסס.
ב. בחדר שגודלו מעל 20 מ"ר – עד 5 עובדים או מספר גדול יותר של עובדים אם בין עובד לעובד ישנה מחיצה. קיום פגישות ודיונים יתאפשר עד 8 עובדים בחדר.
במקרה שאחד מן העובדים נדבק בנגיף הקורונה במקום העבודה, ייסגר מקום העבודה כולו או חלקו, וזאת לתקופה שתסתיים לכל המאוחר עם סיום החקירה האפידמיולוגית על ידי משרד הבריאות.
בעקבות חידושו עודכנו הכללים.
ראו גם

מגפת הקורונה בישראל
התו הירוק
הערות שוליים

↑  רונית מורגנשטרן, ‏התו הסגול: כל השאלות והתשובות, באתר ‏מאקו‏, 19 באפריל 2020
↑  ירון אברהם, ‏החל משבוע הבא: יוסרו הגבלות הקורונה בישראל, יבוטל התו הירוק, באתר ‏מאקו‏, 23 במאי 2021
↑  התקן הסגול לחנויות המסחר, באתר TavSagol
↑  מירב כהן‏, לאחר שינויים שהוכנסו ברגע האחרון: הגבלות הקורונה החדשות נכנסו לתוקף, באתר וואלה, 18 באוגוסט 2021
↑  מירב כהן‏, תו ירוק מורחב, תו סגול והנחיות התקהלות: הגבלות הקורונה שייכנסו לתוקף מחצות, באתר וואלה, 17 באוגוסט 2021
| מגפת הקורונה בישראל ישראל |
| --- | --- | --- |
| חלק ממגפת הקורונה העולמית | חלק ממגפת הקורונה העולמית |  |
| גופים ממשלתיים וארגונים | משרד הבריאות • משרד האוצר • משרד הביטחון • קבינט הקורונה • מערכת הבריאות בישראל • מגן דוד אדום • מפקדת "אלון" • ועדת הקורונה • מרכז המידע והידע הלאומי למערכה בקורונה • מכון גרטנר • המכון למחקר ביולוגי בישראל • המטה לביטחון לאומי • מגן ישראל |  |
| חיסונים | לתת כתף • חיסון פייזר • חיסון מודרנה • פיתוח חיסון במכון הביולוגי |  |
| תקנים | התו הסגול • מתווה הרמזור • התו הירוק |  |
| טכנולוגיות למניעת הדבקה | המגן (אפליקציה) • הכלי |  |
| חקיקה | תקנות שעת חירום למאבק בנגיף הקורונה • צו בריאות העם (בידוד בית) • חוק סמכויות מיוחדות להתמודדות עם נגיף הקורונה החדש |  |
| בעלי תפקידים עד 17 במאי 2020 | ראש הממשלה, בנימין נתניהו • שר הבריאות, יעקב ליצמן • שר האוצר, משה כחלון • שר הביטחון, נפתלי בנט • מנכ"ל משרד הבריאות, משה בר סימן טוב • המשנה למנכ"ל משרד הבריאות, איתמר גרוטו • ראש שירותי בריאות הציבור במשרד הבריאות, סיגל סדצקי |  |
| בעלי תפקידים החל מ-17 במאי 2020 | ראש הממשלה, בנימין נתניהו • ראש הממשלה החלופי ושר הביטחון, בני גנץ • שר הבריאות, יולי אדלשטיין • שר האוצר, ישראל כ"ץ • מנכ"ל משרד הבריאות, חזי לוי (משה בר סימן טוב עד 18 ביוני 2020) • הממונה הלאומי לנגיף הקורונה, נחמן אש (רוני גמזו עד נובמבר 2020) • המשנה למנכ"ל משרד הבריאות, איתמר גרוטו (עד  פברואר 2021) • ראש שירותי בריאות הציבור במשרד הבריאות, שרון אלרעי פרייס (סיגל סדצקי עד יולי 2020) |  |
| בעלי תפקידים החל מ-13 ביוני 2021 | ראש הממשלה, נפתלי בנט • ראש הממשלה החלופי ושר החוץ, יאיר לפיד • שר הבריאות, ניצן הורוביץ • שר האוצר, אביגדור ליברמן • שר הביטחון, בני גנץ • מנכ"ל משרד הבריאות, נחמן אש (חזי לוי עד 11 ביולי 2021) • הממונה הלאומי לנגיף הקורונה, סלמאן זרקא (נחמן אש עד 14 ביולי 2021) • המשנה למנכ"ל משרד הבריאות, ספי מנדלוביץ' (מ-5 בספטמבר 2021) • ראש שירותי בריאות הציבור במשרד הבריאות, שרון אלרעי פרייס |  |
| שונות | השפעת מגפת הקורונה על ישראל |  |
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.